P. Hrušovský, podpredseda NR SR: (2002-06-19):
(Hlasovanie.) Prítomných je 111 poslancov, za 101, zdržalo sa 7, nehlasovali 3. Návrh sme schválili. Páni poslanci, zostáva nám ešte hlasovať o návrhu uznesenia k návrhu vlády na vyslanie ženijnej jednotky . Tento bod sme prerokúvali na neverejnom rokovaní, preto prosím technikov, aby zabezpečili rokovaciu sálu tak, aby sme mohli hlasovať na neverejnom rokovaní. Páni poslanci, je to neverejné zasadnutie, treba procedurálne až do skončenia prerokovania tohto bodu postupovať v zmysle zákona o rokovacom poriadku. (V rámci hlasovania sa uskutočnilo tajné hlasovanie o návrhu na vyslanie ženijnej jednotky Armády Slovenskej republiky do operácie mimo územia Slovenskej republiky, tlač 1610.) (Prerušenie rokovania o 12.22 hodine.) (Pokračovanie rokovania o 15.04 hodine.) J. Migaš, predseda NR SR: Panie poslankyne, páni poslanci, nech sa páči do rokovacej miestnosti, budeme pokračovať popoludňajším rokovaním, a keby pán minister Čarnogurský tiež prišiel do rokovacej miestnosti. Panie poslankyne, páni poslanci, budeme pokračovať druhým čítaním o vládnom návrhu zákona, ktorým sa mení a dopĺňa Občiansky zákonník v znení neskorších predpisov a o zmene a doplnení niektorých zákonov. Vládny návrh zákona ste dostali pred prvým čítaním ako tlač 1494 a spoločnú správu výborov schválenú gestorským výborom máte ako tlač 1494a. Vládny návrh zákona odôvodní minister spravodlivosti pán Ján Čarnogurský. Nech sa páči, pán minister, máte slovo. J. Čarnogurský, minister spravodlivosti SR: Vážený pán predseda, vážená Národná rada, mal by som mať vcelku jednoduchú pozíciu, pretože od svojich poradcov som dostal ako materiál, že súhlasíme so spoločnou správou, s čím gestorský výbor súhlasí, a nesúhlasíme, s čím gestorský výbor nesúhlasí s jednou malou výnimkou, ale nie pri tomto zákone, pri inom. Cieľom tohto návrhu zákona o zmene a doplnení Občianskeho zákonníka je vytvorenie takého právneho a inštitucionálneho rámca pre záložné právo, ktorý povedie k rozšíreniu možnosti financovania podnikateľských aktivít najmä v sektoroch malého a stredného podnikania. Navrhovaná právna úprava rozšíri možnosti zriadiť záložné právo k hnuteľným veciam, najmä umožní zriadenie takzvaného neposesórneho záložného práva. Neposesórne je také, keď záložné právo síce trvá, ale ten, komu svedčí, v prospech ktorého záložné právo je zriadené, nemá vec v držbe, ale majiteľ si naďalej ponechá vec v držbe. Čiže inými slovami, svojím autom napríklad, hnuteľnou vecou založím, poistím svoju pôžičku v banke, ale auto nemusím dať banke, ale si ho ponechávam a naďalej na ňom jazdím. Vznik takéhoto práva, čiže neposesórneho záložného práva hnuteľných vecí bude viazaný na registráciu v novo zriadenom registri záložných práv. Možnosť zriadiť posesórne právo, čiže aj s odovzdaním veci, zostáva zachovaná. Výraznou zmenou reformy záložného práva je zriadenie notárskeho centrálneho registra záložných práv, ktorý na rozdiel od ostatných registrov, napríklad katastra nehnuteľností, bude mať len informatívnu povahu. Register bude plniť funkciu publicity, t. j. výpisom z neho bude možné zistiť, že na určitom zálohu nie je zriadené záložné právo, nebude však osvedčovať záložné právo v registri zapísané napríklad tak, ako je to v prípade zápisov v katastri nehnuteľností. Poradie záložných práv zapísaných v registri bude rozhodujúce na uspokojenie záložného práva. Register bude nevyhnutný na stanovenie priority vzniku záložného práva. Navrhuje sa možnosť zriadenia záložného práva na všeobecne vymedzený predmet zálohy pozostávajúci z vecí, práv a iných majetkových hodnôt, napríklad podnik alebo jeho časť, ktoré patria záložnému dlžníkovi, najmä z vecí určených čo do druhu a množstva. Výsledkom zmien obsiahnutých v návrhu zákona bude efektívna možnosť zabezpečenia záväzkov, čím sa zmenší riziko spojené s poskytnutím úveru a zvýši sa šanca, vyhliadka na vrátenie poskytnutých peňažných prostriedkov priamo zo zábezpeky. V súvislosti s reformou záložného práva sa menia aj príslušné dotknuté právne predpisy, to je Notársky poriadok, Obchodný zákonník, zákon č. 511/1992 Zb. o správe daní a poplatkov a zákon č. 144/1998 Z. z. o skladiskovom záložnom liste, tovarovom záložnom liste a ďalších. V samostatnom návrhu zákona sa komplexne upraví vykonanie záložného práva ku hnuteľnému a nehnuteľnému majetku dražbou. V návrhu zákona, čiže novely Občianskeho zákonníka sa ďalej upravujú príslušné ustanovenia Občianskeho zákonníka, ktoré je potrebné upraviť v súvislosti s občianskoprávnym dohovorom o korupcii. Občianskoprávny dohovor o korupcii vypracovala multidisciplinárna komisia pre korupciu a 9. septembra 1999 ho prijal Výbor ministrov Rady Európy na svojom 678. zasadnutí. Slovenská republika pristúpila v júni 2000, čím sa zaviazala zosúladiť svoju právnu úpravu v zmysle tohto dohovoru. Ďalej. Pôvodne predložený poslanecký návrh Výboru Národnej rady Slovenskej republiky pre vzdelanie, vedu, mládež a šport týkajúci sa domáceho násilia, ďalej návrh zmien Občianskeho zákonníka, ktoré sú potrebné vo vzťahu k zákonu o prevodoch peňažných prostriedkov, o elektronických platobných prostriedkoch a o platobných systémoch (zákon o platobnom styku) a o zmene a doplnení niektorých zákonov. Ďalej poistné zmluvy s cieľom dosiahnuť plnú kompatibilitu s direktívami Európskej únie upravujúcimi poistnú zmluvu z dôvodu prispôsobovania sa práva Slovenskej republiky s právom krajín Európskej únie. Návrh novely zákona bol vypracovaný v nadväznosti na nový zákon o poisťovníctve, ktorý nadobudol účinnosť 1. marca tohto roku a jeho zámerom bolo predovšetkým vytvoriť štandardné, medzinárodne akceptované legislatívne prostredie poistného trhu zodpovedajúce požiadavkám OECD a EÚ. Vzhľadom na zámer predkladaného návrhu zákona odporúčam túto novelu Občianskeho zákonníka postúpiť na ďalšie ústavné prerokovanie. Stanovisko ku spoločnej správe výborov: Súhlasíme so stanoviskom ústavnoprávneho výboru ako gestorského výboru, ktorý je uvedený v spoločnej správe. Ďakujem. J. Migaš, predseda NR SR: Ďakujem, pán minister. Teraz dávam slovo spoločnému spravodajcovi, aby informoval o prerokovaní uvedeného zákona vo výbore a predniesol stanovisko. Pán poslanec Ivanko, máte slovo. A. Ivanko, poslanec: Ďakujem za slovo. Vážený pán predsedajúci, vážený pán minister, vážené kolegyne, kolegovia. Dovoľte mi, aby som vás oboznámil so spoločnou správou výboru Národnej rady o prerokovaní vládneho návrhu zákona, ktorým sa mení a dopĺňa Občiansky zákonník v znení neskorších predpisov a o zmene a doplnení niektorých zákonov, tlač 1494, vo výboroch Národnej rady v druhom čítaní. Ústavnoprávny výbor Národnej rady ako gestorský výbor k vládnemu návrhu zákona, ktorým sa mení a dopĺňa Občiansky zákonník v znení neskorších predpisov a o zmene a doplnení niektorých zákonov, podáva Národnej rade Slovenskej republiky v súlade s § 79 ods. 1 zákona Národnej rady o rokovacom poriadku v znení neskorších predpisov spoločnú správu výborov Národnej rady. Národná rada Slovenskej republiky svojím uznesením č. 2100 z 15. mája 2002 pridelila vládny návrh zákona, ktorým sa mení a dopĺňa Občiansky zákonník v znení neskorších predpisov a o zmene a doplnení niektorých zákonov na prerokovanie týmto výborom: ústavnoprávnemu výboru, Výboru Národnej rady pre financie, rozpočet a menu, Výboru Národnej rady pre hospodárstvo, privatizáciu a podnikanie a Výboru Národnej rady pre pôdohospodárstvo. Výbory prerokovali predmetný vládny návrh zákona v lehote určenej uznesením Národnej rady. Poslanci Národnej rady, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona, ktorým sa mení a dopĺňa Občiansky zákonník v znení neskorších predpisov o zmene a doplnení niektorých zákonov, tlač 1494, odporučil Národnej rade schváliť výbory, ktorým bol vládny návrh zákona pridelený, a to ústavnoprávny výbor svojím uznesením č. 1024 z 13. júna 2002, Výbor Národnej rady pre financie, rozpočet a menu svojím uznesením 988 zo 4. júna 2002, Výbor Národnej rady pre hospodárstvo, privatizáciu a podnikanie svojím uznesením č. 816 z 12. júna 2002 a Výbor Národnej rady pre pôdohospodárstvo svojím uznesením z 5. júna 2002. Z uznesení výborov Národnej rady, ktorým bol vládny návrh zákona pridelený, vyplynuli tieto pozmeňujúce a doplňujúce návrhy. Tých pozmeňujúcich a doplňujúcich návrhov je celkom 14, sú uvedené v spoločnej správe v časti IV, preto ich nebudem čítať. Gestorský výbor na základe stanovísk výborov k vládnemu návrhu zákona, ktorým sa mení a dopĺňa Občiansky zákonník v znení neskorších predpisov a o zmene a doplnení niektorých zákonov, tlač 1494, vyjadrených v ich uzneseniach uvedených pod bodom III tejto správy a o stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, odporúča Národnej rade Slovenskej republiky vládny návrh, ktorým sa mení a dopĺňa Občiansky zákonník, schváliť. Spoločná správa výborov Národnej rady o prerokovaní vládneho návrhu, ktorým a mení a dopĺňa Občiansky zákonník v znení neskorších predpisov v druhom čítaní bola schválená uznesením ústavnoprávneho výboru na svojom zasadnutí dňa 18. júna 2002. Pán predseda, skončil som, otvorte rozpravu k tomuto bodu rokovania. J. Migaš, predseda NR SR: Ďakujem. Pán spravodajca, nech sa páči, zaujmite svoje miesto. Otváram rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne. Pani poslankyňa Rusnáková a pán poslanec Tatár. Uzatváram možnosť sa prihlásiť do rozpravy ústne. Nech sa páči, pani poslankyňa Eva Rusnáková. E. Rusnáková, poslankyňa: Vážený pán predsedajúci, vážený pán minister, vážené kolegyne, kolegovia. Nebudem predkladať žiadny pozmeňujúci návrh, pretože návrhy, ktoré predkladal výbor pre vzdelanie, vedu, mládež a šport sú obsiahnuté vo viacerých návrhoch zákona, ktoré pán minister predkladá, chcem sa mu len poďakovať za to, že vláda bola schopná presunúť do svojich vládnych návrhov zákona tie momenty, na ktoré upozorňoval výbor pre vzdelanie a na ktoré upozorňovala Národná asociácia sudkýň Slovenska spolu s ďalšími občianskymi združeniami, a preto chcem predovšetkým privítať ustanovenie, ktoré sa týka bodu 10 a bodu 11 návrhu zákona, a to je nový § 705a. Oceňujem, že toto ustanovenie sa dostalo do zákona a myslím si, že je to prelom v pomoci obetiam domáceho násilia, ktoré boli často vystavené nielen ohrozovaniu zdravia, ale aj života. Tým, že museli naďalej užívať spoločný byt alebo užívali byt, v ktorom boli spoločne v podnájme, nedokázali si riešiť svoje životné problémy a nedokázali riešiť domáce násilie, ktoré aj po rozvode pokračovalo. Preto je prínosom tohto paragrafu to, že súd môže na návrh jedného z manželov alebo rozvedených manželov obmedziť užívacie právo druhého z nich alebo ho z užívania úplne vylúčiť, prípadne, že súd rozhodne, že bytová náhrada mu nepatrí. V tomto prípade sa povýšilo právo obete nad právo násilníka. Riešenie toho, aby domáce násilie nepokračovalo ani po rozvode, je v tomto návrhu zákona vyriešené skutočne spôsobom, ktorý bude v praxi znamenať obrovský prínos. Ďakujem. J. Migaš, predseda NR SR: Ďakujem, pani poslankyňa. Ďalej v rozprave vystúpi pán poslanec Tatár. Nech sa páči. P. Tatár, poslanec: Vážený pán predseda, vážený pán minister, dámy a páni. Predkladám pozmeňujúci návrh k vládnemu návrhu zákona, ktorým sa mení a dopĺňa Občiansky zákonník v znení neskorších predpisov a o zmene a doplnení niektorých zákonov, tlač 1494. Navrhujeme, aby § 801 ods. 2 znel: Odsek 2. Poistenie zanikne ďalej tým, že poistné za ďalšie poistné obdobie nebolo zaplatené do troch mesiacov od jeho splatnosti. Poistná zmluva musí obsahovať upozornenie, že poistenie zanikne v prípade nezaplatenia ďalšieho poistného do troch mesiacov od jeho splatnosti. To isté platí, ak bola zaplatená len časť poistného, to je pozmeňujúci návrh. Navrhujeme zmeniť úpravu dĺžky lehoty, po uplynutí ktorej poistenie automaticky zanikne, ak v tejto lehote poistné nebolo zaplatené. Poistiteľ môže napriek tomu tieto lehoty dohodou s klientom predĺžiť. Len na informáciu, dnešná lehota je platná šesť mesiacov, a teda navrhujeme to skrátiť na polovicu. Prosím o podporu. Ďakujem pekne. J. Migaš, predseda NR SR: Faktická poznámka na vystúpenie pána poslanca Tatára pán poslanec Kresák. Nech sa páči. Uzatváram možnosť sa prihlásiť do rozpravy s faktickou poznámkou. Nech sa páči.